Príloha 1

Kontrolné akcie centrálne riadené 
ústredným inšpektorátom za rok 2005

1.	Kontrola dodržiavania ustanovení zákona č. 258/2001 Z. z. o spotrebiteľských úveroch

Kontrola spotrebiteľských úverov (ďalej len úverov) bola vykonaná v mesiacoch december 2004 až január 2005. Jej zámerom bol preveriť súlad reklám a propagačných letákov šírených veriteľmi so zákonom o úveroch aj plnenie ostatných povinností v tomto zákone. Boli vykonané kontroly na 15 miestach, kde úver ponúkalo 12 veriteľov. Nedostatky boli zistené v 8 prípadoch. Bolo preverených 10 reklám a propagačných letákov, šírených 9 veriteľmi. Nedostatky boli v 2 prípadoch. V jednom prípade chýbal údaj o ročnej percentuálnej miere nákladov (ďalej len RPMN), v druhom leták obsahoval údaj o mesačných splátkach a tiež chýbal údaj o RPMN. Informácia o RPMN nebola poskytnutá na 4 miestach, kde boli úvery ponúkané. Pri kontrole obsahu zmlúv boli zistené nedostatky v 5 prípadoch, z toho v 2 prípadoch zmluvy neobsahovali údaj o RPMN. 

2.	Kontrolná akcia zameraná na kontrolu účtovania správnosti cien pri predaji cigariet konečnému spotrebiteľovi v ubytovacích zariadeniach, v zariadeniach spoločného stravovania, v novinových stánkoch a v stánkoch na trhoviskách – III. etapa

Kontrola bola vykonaná v období od 10. do 15. januára 2005. Na akcii sa zúčastnilo 143 inšpektorov SOI. Celkom bolo preverených 592 prevádzkových jednotiek (ďalej len PJ), z toho v spolupráci s pracovníkmi colných úradov bolo vykonaných 20 kontrol. Nedostatky boli zistené v 3 PJ, predaj 6 druhov cigariet v počte 26 škatuliek v hodnote Sk 1 466,–. Cigarety boli označené starými kontrolnými známkami bez uvedenia ceny. Bolo vykonaných 584 kontrolných nákupov v hodnote Sk 34 053,–. Iba 1 nákup bol predražený. V 9 prípadoch nebol nákup účtovaný cez ERP. Doklad o kúpe nebol vydaný v 37 prípadoch. V 37 prípadoch chýbali na dokladoch o kúpe predpísané náležitosti. V 8 PJ u 55 druhov cigariet nebola zabezpečená cenová informácia žiadnym spôsobom. V 9 PJ neboli predložené nadobúdacie doklady. V 8 PJ nebolo predložené rozhodnutie hygienika na prevádzku a v 1 prípade bol uskutočnený predaj cigariet nad rámec povolenia rozhodnutia hygienika. V 2 PJ sa vyskytli nedostatky v prevádzkovej hygiene. Pri kontrole plnenia záväzných pokynov uložených predchádzajúcou kontrolou bolo zistené nesplnenie 6 uložených opatrení. 

3.	Kontrola dodržiavania zákona č. 445/1990 Zb., ktorým sa upravujú podmienky predaja a rozširovania tlače a iných vecí spôsobilých ohroziť mravnosť

Kontrola bola vykonaná na základe podania v mesiacoch február – marec 2005 na celom území SR. Subjektami kontroly boli novinové stánky, predajne časopisov a predajne na čerpacích staniciach.
Celkovo bolo prekontrolovaných 225 prevádzkarní predávajúcich erotické časopisy a erotické tituly videokaziet a DVD nosičov. Nedostatky boli zistené v 31 prevádzkarniach, čo predstavuje 13,8 %. Išlo o vystavovanie vecí s erotickým vyobrazením na titulnej strane, ktoré mohlo ohroziť mravnosť alebo vyvolať verejné pohoršenie a ponuku vecí voľne prístupných aj osobám mladším ako 18 rokov. 
Vo všetkých prípadoch nedodržania podmienok vystavovania a propagovania vecí, ktoré svojím obsahom mohli ohroziť mravnosť a vyvolať verejné pohoršenie, boli vydané záväzné pokyny na odstránenie nedostatkov. V porovnaní s výsledkami kontroly v roku 2003, kedy boli nedostatky zistené u 16,4 % z kontrolovaných prevádzkarní, nastalo isté zlepšenie. SOI vykoná v prevádzkarniach, kde boli zistené nedostatky, následné kontroly.

4.	Kontrola dodržiavania podmienok predaja tabakových výrobkov v maloobchodných predajniach

Kontrolná akcia bola vykonaná v období od 01. do 15. marca 2005. Objektami kontroly boli bufety na stredných a vysokých školách, školských zariadeniach a študentských domovoch, zdravotnícke zariadenia a zariadenia sociálnych služieb, maloobchodné predajne potravinárskeho a nepotravinárskeho charakteru, rozličného tovaru, predajne s tovarom pre deti a stánky tabaku. Celkom bolo preverených 576 prevádzkových jednotiek (ďalej len PJ). Monitorovaním bolo prekontrolovaných 22 PJ, pričom neboli zistené nedostatky. Porušenie zákona o ochrane nefajčiarov bolo zistené v 73 prípadoch. V 35 prípadoch išlo o nerešpektovanie úplného zákazu predaja tabakových výrobkov, v 5 prípadoch išlo o predaj výrobkov vo forme potravín alebo hračiek, ktoré napodobňovali tabakové výrobky, v 1 prípade bol zistený predaj kusových cigariet. V 32 prípadoch išlo o predaj tabaku a cigariet zo stojanov, kde nebola zabezpečená obsluha dospelým predávajúcim. Následne bolo za účelom kontroly odstránenia uvedeného nedostatku vykonaných 19 opakovaných kontrol, pričom v 17 prípadoch v PJ bolo zistené pretrvávanie uvedeného nedostatku. Z 635 kontrolných nákupov (ďalej len KN) bolo 8 predražených, a to neoprávneným účtovaním obalového materiálu (téglika), nedodržaním hmotnosti a miery predávaných tovarov, ako i nesprávnym účtovaním. 18 KN nebolo možné odsúhlasiť, 11 KN pre nepredloženie cenovej evidencie, 6 KN pre používanie váh a závaží s neplatným overením ÚNMS, 1 KN pre nevypracovanie kalkulácií a neuvedenie hmotnosti a miery a absenciu overených váh. 19 KN nebolo účtovaných cez ERP v v 23 prípadoch nebol vydaný doklad o kúpe. 57 dokladov o kúpe neobsahovalo všetky predpísané náležitosti. V 7 PJ nebolo cenovkami označených 32 druhov tovarov. V 9 prípadoch sa vyskytli nedostatky v označení PJ. Váhy a závažia označené neplatným overením ÚNMS boli zistené v 11 PJ v počte 19 váh a 2 ks závaží. Inšpekčná kniha chýbala v 4 PJ. Rozdielne ceny cigariet na cenovkách oproti cenám na kontrolných známkach boli zistené v 1 prípade u 10 druhov cigariet. Bolo zistených 7 druhov tovaru po dobe spotreby v 2 PJ – 3 druhy priemyselného tovaru z dovozu a 4 druhy potravín z tuzemska. Prevádzkovanie PJ bez živnostenského oprávnenia boli zistené v 2 prípadoch. 

5.	Kontrola dodržiavania povinností ustanovených v zákone č. 217/2003 Z. z. o podmienkach uvedenia biocídnych výrobkov na trh a o zmene a doplnení niektorých zákonov

Kontrola prebehla vo februári až apríli 2005. Išlo o následnú kontrolu, pretože pri kontrolnej akcii vykonanej v máji až júli 2004 boli zistené veľké nedostatky najmä v označovaní biocídnych výrobkov, ako aj v nesplnení povinnosti podnikateľa zaslať kartu bezpečnostných údajov (ďalej len KBÚ) odberateľom biocídneho výrobku. Bolo vykonaných 111 kontrol u 27 výrobcov a 39 distribútorov, uvádzajúcich na trh 245 druhov biocídnych výrobkov. Ďalších 105 kontrol bolo vykonaných vo veľkoskladoch a maloobchodných predajniach. Rozhodnutie od Centra chýbalo podnikateľom u 57 druhov biocídov, pričom 17 druhov bolo oznámených, ale pre neúplnú dokumentáciu neboli ešte vydané rozhodnutia a ostatných 40 druhov nebolo ani oznámených. 6 podnikatelia nemali vypracované KBÚ na 14 druhov biocídov. Z kontrolovaných 193 KBÚ boli zistené nedostatky z obsahovej stránky KBÚ v 10 prípadoch. V 2 prípadoch bola nesprávne stanovená výsledná klasifikácia prípravku. Z 280 druhov biocídov 73 druhov malo nesprávne označovanie. Najzávažnejším nedostatkom v označovaní bol chýbajúci výstražný symbol a slovné označenie nebezpečenstva. Najčastejším nedostatkom v označovaní bol chýbajúci údaj o koncentrácii účinnej látky v metrických jednotkách a chýbajúci pokyn na bezpečné zneškodnenie výrobku, jeho obalu a zákaz opakovaného použitia obalu. Bolo zistených 12 biocídnych výrobkov, klasifikovaných ako veľmi horľavé, žieravé a škodlivé bez hmatového upozornenia na nebezpečenstvo pre ľudí s poruchou zraku a nevidomých a u 1 biocídneho výrobku, klasifikovaného ako žieravý chýbal uzáver odolný proti otvoreniu deťmi. U 4 kontrolovaných bolo zistené chýbajúce upozornenie v letáku a v 1 prípade obsahoval propagačný materiál klamlivú informáciu – „neobsahuje biocídy“. 

6.	Kontrola kategorizácie ubytovacích zariadení 

Kontrola bola vykonaná v období od 02. do 31. mája 2005. Celkom bolo preverených 353 ubytovacích zariadení. Nedostatky boli zistené v 208 PJ ubytovacieho charakteru. 8 podnikateľských subjektov si vôbec nezaradilo svoje ubytovacie zariadenie do príslušnej kategórie. Ďalších 7 PJ bolo nesprávne zaradených. 36 podnikateľov neoznačilo zaradenú prevádzku príslušnou triedou. 32 prevádzkovateľov neoznačilo PJ ostatnými údajmi. Všeobecné požiadavky neboli dodržané v 139 ubytovacích zariadeniach. Vo vstupných priestoroch boli zistené nedostatky v 22 prípadoch. V ubytovacích priestoroch bolo zistené nedodržanie vyhlášky v 132 zariadeniach, väčšinou išlo o nedostatky vo vybavenosti izieb. Nedodržanie plošných štandardov bolo zistené v 4 hoteloch. V 88 prípadoch boli zistené nedostatky v hygienických zariadeniach. 11 hotelov a 3 penzióny mali nedostatky vo vybavenosti ubytovacích zariadení pohostinskými odbytovými strediskami. V 3 hoteloch boli zistené nedostatky v rozsahu, charaktere a funkčnosti služieb. Informácia o cene za ubytovanie chýbala v 15 PJ. Diskriminácia spotrebiteľa bola zistená v 4 prípadoch – účtovanie za rovnakú službu rozdielne ceny za ubytovanie zahraničným a tuzemským hosťom. V 20 PJ bolo zistené viazanie služieb. Kontrola bola vykonaná v 251 pohostinských odbytových strediskách, kde nedostatky boli zistené v 128 prípadoch. Bolo vykonaných 128 KN, z ktorých bolo 16 predražených. V 7 PJ bolo zistených 9 druhov tovarov neoznačených cenou, v 10 PJ bolo 82 druhov tovarov označených cenovkami bez predpísaných údajov. Nepredloženie jedálneho a nápojového lístka bolo zistené len v 1 prípade. V 8 PJ bolo zakázaných 32 druhov tovaru v hodnote Sk 7 593,70. V prevádzkovej hygiene boli nedostatky zistené v 21 prípadoch. Nedostatky v osobnej hygiene boli zistené v 7 PJ. Inšpekčná kniha chýbala v 3 PJ, V 13 PJ sa nachádzalo 16 ks neoverených meradiel a 10 ks neoverených závaží. Súhlas hygienika nebol k nahliadnutiu v 19 PJ. Podnikanie bez živnostenského oprávnenia bolo zistené v 1 PJ. V 10 PJ bolo kontrolou zistených 14 nesplnených opatrení z predchádzajúcej kontroly. 

7.	Kontrola neoprávneného používania slovnej ochrannej známky „kofola“ pri predaji nealkoholických nápojov

Opakovaná kontrola bola vykonaná od 16. mája do 10. júna 2005. Celkom bolo vykonaných 602 kontrol, z toho 591 u predávajúcich a 11 u distribútorov. V 584 prekontrolovaných PJ bolo vykonaných 591 kontrol. Nedostatky porušovania práv duševného vlastníctva boli zistené v 93 prípadoch, z toho bolo 90 prípadov zapríčinených predávajúcimi, ktorí svojvoľne neoprávnene označili predávaný nápoj tmavej farby ako „kofola“, pričom tento bol označený a dodaný pod iným názvom. Na základe údajov na nadobúdacom doklade, ktoré vystavili distribútori, 3 predávajúci neoprávnene označili predávané nealkoholické nápoje ako „Kofola“, pričom nelicenční výrobcovia označili nápoj na sude správne, a to inak ako „Kofola“. Tieto 3 prípady boli došetrené u dodávateľa. Nedostatky iného charakteru boli zistené v 91 PJ. Kontrola bola vykonaná u ďalších 8 distribútorov, kedy išlo o opakované kontroly, vzhľadom na nedostatky zistené v r. 2003, ako i o námatkové kontroly. V týchto prípadoch sa nedostatky nezistili. 15,92 % prekontrolovaných PJ ponúkalo vo svojich pohostinských zariadeniach nápoj, ktorý nepochádzal od oprávneného výrobcu, avšak deklarovali ho neoprávnene obchodným názvom „kofola“. Pri kontrole v r. 2003 sa tento nedostatok vyskytoval u 20,96 % prekontrolovaných prevádzok. Pozitívnym zistením bolo, že ani jeden nelicenčný výrobca neoznačoval neoprávnene ním vyrábaný nápoj chránenou ochrannou známkou „kofola“, kým v r. 2003 to boli 4 výrobcovia. Kontrola odhalila len 3 distribútorov, ktorí klamlivo označovali distribuovaný nápoj na dodacích listoch. Situácia sa aj v tomto zlepšila, nakoľko v r. 2003 tento nedostatok bol zistený u 31 distribútorov. 

8.	Kontrola dodržiavania povinností ustanovených Nariadením vlády SR č. 384/2004 Z. z. o dostupnosti spotrebiteľských informácií o spotrebe paliva a o emisiách CO2 pri predaji a leasingu nových osobných automobilov

Kontrolná akcia bola vykonaná v období od 01. do 15. júna 2005. Celkom bolo vykonaných 230 kontrol, pri ktorých bolo prekontrolovaných 228 PJ. Nedostatky boli zistené v 130 PJ. Povinnosť vypracovať štítok o spotrebe paliva a o emisiách CO2 nebola splnená v 54 kontrolovaných PJ. V 89 prípadoch nebola splnená povinnosť obstarať príručku o spotrebe paliva a o emisiách CO2 od SOI na vlastné náklady a zabezpečiť ej bezplatnú dostupnosť zákazníkom v mieste predaja. V 40 PJ boli zistené nedostatky v povinnosti umiestniť v mieste predaja na viditeľnom mieste plagát s údajmi o normovanej spotrebe paliva a o normovaných emisiách CO2 všetkých nových modelov osobných automobilov danej značky. V 3 prípadoch nebola vypracovaná vlastná propagačná literatúra s údajmi o normovanej spotrebe paliva a o normovaných emisiách CO2, ktoré je povinný poskytnúť výrobca alebo dovozca. V 1 prípade boli zistené rozdielne údaje o spotrebe paliva a o emisiách CO2. V 7 prípadoch chýbal návod na obsluhu v štátnom jazyku. Nedostatky v označovaní rizikových miest bezpečnostnými štítkami v štátnom jazyku boli zistené v 30 prípadoch. 

9.	Kontrola označovania obuvi vyrobenej a dovezenej z krajín mimo Európskeho spoločenstva

V posledných rokoch zaznamenávame na trhu silný nárast dovozu lacnej obuvi hlavne z ázijských krajín, pričom predaj tohto tovaru sa presúva z trhových miest do stálych predajní. Môže ísť o signál, že predávajúci, ktorí tento tovar predávajú, si svoje pozície na našom trhu upevnili najmä vďaka nízkym predajným cenám tovaru a väčšinou bezproblémovému vybavovaniu reklamácií. Výsledky kontroly poukázali na neuspokojivý stav v označovaní obuvi vyrobenej a dovezenej z krajín mimo Európskeho spoločenstva. Cieľom kontroly bolo preveriť plnenie informačných povinností, vydávanie dokladu o kúpe, dodržiavanie cenových predpisov a zákonnej záručnej doby, pôvod predávanej obuvi, vybavovanie reklamácií, oprávnenie na podnikateľskú činnosť a ďalšie povinnosti súvisiace s predajom tovaru konečnému spotrebiteľovi. Kontrola bola vykonaná od 01. do 22. júla 2005 v stálych predajniach so sortimentom zodpovedajúcim zámeru kontroly ako aj v tzv. čínskych obchodoch, na trhoviskách, príležitostných trhoch a burzách celkom v 208 prevádzkarniach. Z toho 122 kontrol v stálych predajniach, 77 kontrol na trhoviskách, 4 na príležitostných trhoch, 1 na burze, 2 kontroly boli vykonané u dovozcov a 2 vo veľkoobchodných skladoch. Nedostatky boli zistené v 204 prevádzkarniach (98,1 % z kontrolovaného počtu). Nedodržanie informačných povinností bolo zistené v 204 predajniach. Obuv nebola označená výrobcom, prípadne dovozcom, veľkosťou, obvodovou skupinou, materiálovým zložením, rokom výroby a chýbali informácie o účele použitia. Bol vykonaný zákaz dodávky a predaja 3 544 druhov obuvi v celkovej hodnote Sk 17 933 753,–. Z toho detská obuv predstavovala 217 druhov v hodnote Sk 274 826,–, pričom nedostatky boli zistené u 96,8 % z kontrolovaných druhov detskej obuvi. V označovaní údajmi o materiálovom zložení došlo oproti minulosti k zlepšeniu, ale pokiaľ ide o údaje o výrobcovi, dátume výroby a o účele použitia, nedostatky naďalej pretrvávajú. Chýbajúci dátum výroby a nepredložené nadobúdacie doklady pri kontrole skomplikovali kontrolu u detskej obuvi, ktorá je od 01. 01. 2005 určeným výrobkom podľa zákona o technických požiadavkách na výrobky a o posudzovaní zhody. V týchto kontrolách SOI pokračuje až po došetrenie u dovozcov. 

10.	Kontrola plnenia povinností v sortimente určitej skupiny hračiek

Kontrola bola vykonaná od 16. 05. do 30. 06. 2005 a a jej predmetom boli akékoľvek hračky so strelami – pištole, pušky, samopaly, luky a kuše so šípmi, ako aj súpravy hračiek, ktoré obsahovali hračku so strelami. Tieto predstavujú pre deti vážne riziko poranenia letiacou strelou prípadne poškodenia zdravia, najmä sluchu pri hračkách s výbušnými (perkusnými) kapsľami. Kontrola bola zameraná na označovanie hračiek značkou zhody CE, údajom o minimálnom veku dieťaťa, ktorému je hračka určená či upozorneniami na nebezpečenstvo, vrátane kontroly priložených návodov na používanie, ale aj na odber fyzických vzoriek hračiek pre potrebu overenia bezpečnosti vykonaním skúšok. Celkom bolo prekontrolovaných 222 subjektov, z toho 19 dovozcov a 203 distribútorov (VO sklady, predajne hračiek, odd. hračiek v obchodných domoch a trhoviská). U dovozcov boli zistené nedostatky značenia u 50 druhov hračiek so strelami v hodnote Sk 144 032,– (nesprávne označovanie vekovej skupiny, chýbajúce bezpečnostné upozornenia prípadne uvedené len v cudzom jazyku a chýbajúce údaje o výrobcovi). U distribútorov boli zistené nedostatky v označovaní značkou CE u 9 druhov v hodnote Sk 4 464,–. Bolo zistených 167 druhov strelných hračiek v hodnote Sk 65 455,– s nedostatkami v označovaní bezpečnostnými upozorneniami, prípadne chýbali návody na používanie. 
Bolo odobratých 21 druhov hračiek so strelami, ktoré boli podrobené skúškam v akreditovanej skúšobni. Z nich nevyhovelo požiadavkám predpisu 15 vzoriek, z čoho až 11 druhov bolo možné kvalifikovať ako nebezpečné výrobky. 
Bol zistený vysoký počet druhov, ktoré boli vzhľadom a nezriedka aj značením príbuzné hračkám, mali však doznačený text, že nejde o hračku, ale o zbraň (u dovozcom aj distribútorov celkom 113 druhov v hodnote Sk 185 095,–). Nasvedčuje to na vedomú snahu dovozcov (zo štátov mimo ES) vyhnúť sa posudzovaniu vlastností výrobkov ich skúšaním ako sa vyžaduje v prípade hračiek alebo takto riešiť predaj hračiek so strelami s nevyhovujúcimi vlastnosťami, pretože tieto výrobky nespĺňajú požiadavku na kinetickú energiu striel deklarovanú pre hračky. 
Nedostatky v označovaní hračiek so strelami, zistené v predchádzajúcom období, naďalej pretrvávajú. Pozitívnym javom zisteným v niektorých oblastiach Slovenska, bolo to, že problematické hračky so strelami z minulého roka sa v predaji a v ponuke už nenachádzali. 

11.	Kontrola plnenia povinností emisií hluku zariadení používaných vo vonkajšom priestore 

Kontrola bola vykonaná od 19. 09. do 14. 10. 2005 a bola zameraná na prvotné zmonitorovanie súčasného stavu dodržiavania povinností podnikateľov pri uvádzaní výrobkov na trh a distribútorov, ktorí výrobky ponúkajú spotrebiteľom. Kontrolovali sa strojné zariadenia samochodné alebo poháňané, určené na použitie v otvorenom vonkajšom priestore, zaťažujúce okolité prostredie hlukom, ako napr. kosačky na trávu, výkonové generátory, krovinorezy, reťazové píly, čerpacie agregáty, rozrývače, snehové frézy... Celkom bolo prekontrolovaných 162 subjektov, z čoho boli 2 výrobcovia a 160 distribútorov – veľkoobchodné sklady dodávateľov, špecializované predajne záhradnej techniky a predajné oddelenia záhradnej techniky v obchodných reťazcoch. Celkovo bolo preverených 3 017 druhov strojných zariadení. Zo 162 subjektov boli nedostatky zistené v 68 prevádzkarniach, čo činí 42 %. Z dôvodu zistených nedostatkov bolo pozastavených do doby odstránenia nedostatkov 333 druhov výrobkov v celkovej hodnote Sk 9 380 318,–. Najčastejšie nedostatky zistené u distribútorov sa týkali chýbajúcich nepredložených vyhlásení o zhode, prípadne ich neúplných predpísaných náležitostí, t. j. neobsahovali údaj o akustickom výkone zariadenia. Hodnota týchto pozastavených výrobkov činila Sk 6 518 309,–. Druhou najzávažnejšou chybou boli prípady, kedy vyznačená hladina akustického výkonu na výrobku deklarovala inú hodnotu ako bola hodnota uvedená v predloženom vyhlásení o zhode. Kontrola plnenia ohlasovacej povinnosti, týkajúca sa zaslania kópie vyhlásenia o zhode ÚNMS SR ukázala, že sa nedodržuje. Na vykonanie nápravy boli uložené záväzné pokyny. 

12.	Kontrola plnenia povinností ustanovených v zákone č. 90/1998 Z. z. o stavebných výrobkoch a Vyhlášky MVRR SR č. 158/2004 Z. z. pri uvádzaní okien na trh a ich predaji

Kontrola sa uskutočnila od 03. 10. do 31. 10. 2005. Predmetom kontroly bolo preverenie preukázania zhody plastových a drevených okien, najviac používaných pri rekonštrukcii starších domov. Preverovalo sa označenie okien značkou zhody CSk, výrobcom vydané SK – vyhlásenie zhody alebo platný certifikát zhody. Spolu bolo preverených 164 podnikateľských subjektov, z toho 92 výrobcov a 72 distribútorov. Povinnosť označenia okien značkou zhody nesplnilo 13 výrobcov a 12 distribútorov v celkovej hodnote Sk 1 412 248,–. Doklady k preukázaniu zhody nevedelo predložiť 23 výrobcov a 8 distribútorov v celkovej hodnote Sk 48 798 297,–. Výrobky uvedené na trh a predané spotrebiteľovi, ktoré boli rozpore so zákonom, predstavovali celkovú hodnotu Sk 50 210 545,–.U výrobcov i distribútorov pretrváva nízky stupeň právneho vedomia v súvislosti so znalosťou zákona o stavebných výrobkoch. K tomu dopomohlo aj nesprávne chápanie pojmu voľný pohyb tovaru, za ktorý kontrolované subjekty považujú po vstupe do EÚ upúšťanie od povinnosti značenia okien značkou zhody CSk. Okrem toho sa domnievajú, že je postačujúce, ak majú k preukázaniu zhody okien od autorizovanej osoby protokoly o počiatočných skúškach typu bez potreby následného vydávania SK - vyhlásenia zhody. Dôvodom zistenia vysokého podielu už vyexpedovaných výrobkov bez preukázania zhody v hodnote Sk 48 798 297,– je aj fakt, že okná sa vyrábajú hlavne na zákazku vopred určenému zákazníkovi – spotrebiteľovi. Preto je obtiažne nájsť okná v čase vykonávanej kontroly v prevádzke u výrobcu aj distribútora. To podstatne sťažuje kontrolu ich označovania značkou zhody CSk, ktorá si vyžaduje fyzickú prítomnosť výrobkov. 

13.	Kontrola dodržiavania povinností ustanovených v zákone č. 163/2001 Z. z. o chemických látkach a chemických prípravkoch v znení neskorších predpisov

Kontrola bola vykonaná v období august až október 2005. Cieľom bolo preveriť dodržiavanie povinností ustanovených v zákone o chemických látkach a prípravkoch, najmä dodržiavanie povinností vypracovať kartu bezpečnostných údajov (KBÚ), jej predpísaného obsahu, správnosti označovania a balenia nebezpečnej chemickej látky a prípravku, povinnosti podnikateľa poskytnúť KBÚ Toxikologickému informačnému centru a každému príjemcovi (okrem spotrebiteľa). Kontroly boli vykonané u 93 podnikateľov, z toho 1 dovozcu, 15 výrobcov a 77 distribútorov, uvádzajúcich na trh 810 druhov výrobkov. Ďalších 123 kontrol bolo vykonaných vo VO skladoch a maloobchodných predajniach. Celkom 20 podnikateľov nemalo vypracovaných KBÚ na 251 druhov výrobkov (31 %). Povinnosť poskytnúť KBÚ Toxikologickému informačnému centru nesplnilo 12 podnikateľských subjektov v počte 44 druhov výrobkov a navyše tí podnikatelia, ktorí KBÚ pri prvej kontrole nemali vypracované. Zistený nedostatok do termínu následnej kontroly odstránili. Vo VO skladoch boli KBÚ vo väčšine prípadov k dispozícii, v maloobchodných predajniach v podstatne menšej miere. Z prekontrolovaných 732 KBÚ boli zistené nedostatky z obsahovej stránky v 213 prípadoch (29,1 %), napr. chýbajúca informácia o identifikačných údajoch podnikateľa, uvádzajúceho chemickú látku alebo prípravok na trh, chýbajúci údaj výslednej klasifikácie prípravku, informácie v KBÚ neboli v slovenskom jazyku, nesprávna klasifikácia chemických látok, prítomných v prípravku, chýbajúce R-vety, S-vety.... Bolo prekontrolované označovanie 654 druhov výrobkov, z čoho 237 druhov (36,2 %) nebolo v súlade s požiadavkami zákona. Boli zistené nedostatky ako informácie v označovaní neboli v štátnom jazyku, chýbali identifikačné údaje o podnikateľovi, chýbal výstražný symbol, nesprávne slovné označenie nebezpečenstva, chýbalo slovné označenie nebezpečenstva, chýbalo slovné označenie špecifického rizika (R-veta), chýbalo povinné slovné označenie na bezpečné použitie (S-veta), chýbal objem balenia... Bolo zistených 33 druhov výrobkov s nedostatkami v balení, z toho v 10 prípadoch chýbal uzáver odolný proti otvoreniu deťmi, v 17 prípadoch hmatové upozornenie na nebezpečenstvo a v 6 prípadoch balenia neboli vybavené takým uzáverom, ktorého časť sa pri prvom otvorení neopraviteľne poškodí. Nedostatky v podmienkach predaja boli zistené v 27 predajniach, kde bolo predávaných samoobslužným spôsobom 70 druhov žieravých chemických látok a prípravkov a v dvoch prípadoch jedovatý biocídny výrobok. 

14.	Kontrola plnenia povinností v komodite sviečky

Kontrola bola vykonaná v období od 01. 11. do 30. 11. 2005. Predmetom kontroly boli sviečky pre domáce vnútorné použitie a pre vonkajšie použitie. Zisťovalo sa plnenie informačných povinností, ako nevyhnutné údaje na identifikáciu hlavného zodpovedného, výrobku a aj informácie o spôsobe použitia. Celkom bolo prekontrolovaných 523 subjektov. Z toho boli 3 dovozcovia, 4 výrobcovia a 516 distribútorov. Boli zistené aj prípady ponuky a predaja nebezpečných výrobkov, ktoré môžu u spotrebiteľa najmä detí vyvolať riziko zámeny s potravinou a ohroziť tak ich život alebo zdravie. Nebezpečné výrobky sviečky boli zistené v 4 prevádzkarniach 14 druhov v celkovej hodnote Sk 3 523,–. V 12 PJ bolo v predaji zistených 45 druhov sviečok v hodnote Sk 17 618,– po dobe použiteľnosti a u 1 výrobcu bolo zistených 10 druhov sviečok v hodnote Sk 4 970,– po najneskoršej dobe spotreby. V jednom prípade bola zistená neúplná cenová evidencia a v dvoch prípadoch nebol vydaný pri nákupe doklad o kúpe. V 17 PJ vydaný doklad o kúpe neobsahoval všetky požadované náležitosti. V 3 PJ nebolo 32 druhov výrobkov označených cenou platnou v čase ponuky. Neoznačenie prevádzky bolo zistené v 4 PJ, v 2 PJ bol tento nedostatok odstránený už počas kontrol. Pri následných kontrolách v 6 PJ predávajúci nesplnili prijaté dobrovoľné opatrenie z predchádzajúcej kontroly.